**SANALUOKAT**

* Suomen kielessä on kuusi sanaluokkaa: **verbit, substantiivit, adjektiivit, numeraalit, pronominit** ja **taipumattomat sanat**.
* Sanat luokitellaan eri luokkiin sekä merkityksensä (esim. substantiivit kertovat aina asian nimen, numeraalit asioiden luvun eli määrän) että taipumisensa (esim. verbit taipuvat persoona- ja aikamuodoissa ja nominit sijamuodoissa) perusteella.

**VERBIT**

* Verbit ilmaisevat **tekemistä** (juostaan)**, tapahtumista** (sataa), **olemista** (on) ja **tuntemista** (naurattaa).
* Verbit jaetaan kahteen ryhmään: persoona- ja nominaalimuotoihin.

**Verbien persoonamuodot**

* **Persoonamuodoista** saa selville, kuka on verbin tekijä.
* Persoonamuodot jaetaan kahteen ryhmään: **aktiiveihin** (yksikkö- ja monikkomuodot)ja **passiiviin** (passiivimuoto). Aktiivimuodoista pystyy huomaamaan tekijän, passiivimuodosta ei. Passiivimuodossakin tekijä on, ei vain tiedetä kuka.
* **Yksiköllä** on kolme muotoa: **y.1.p.** (luen), **y.2.p.** (luet) ja **y.3.p.** (lukee).
* **Monikolla** on myös kolme muotoa: **m.1.p.** (luemme), **m.2.p.** (luette) ja **m.3.p.** (lukevat).
* **Passiivilla** on vain yksi muoto: **pass.** (luetaan).
* Kaikki verbit voivat saada myös **kieltomuodon**. Suomen kielen kieltosana, **ei,** on verbi, sillä se taipuu persoonamuodoissa.

**Verbien aikamuodot**

* Verbeillä on myös **aikamuotoja**, joita suomen kielessä on **neljä**.
  + **Preesens**
    - Esim. on, juoksen, syöt, näemme, lähdette, tekevät, luetaan
    - Preesens tapahtuu joko parhaillaan tai tulevaisuudessa.
  + **Imperfekti**
    - Esim. olin, juoksit, söit, näimme, lähditte, tekivät, luettiin
    - Imperfektin tekeminen on tapahtunut menneisyydessä ja on jo loppunut.
    - Imperfektin tunnus on i-kirjain joko verbin sisällä (juoksin) tai lopussa (juoksi).
  + **Perfekti**
    - Esim. olen ollut, olet juossut, ovat tehneet, on nähty
    - Perfektin tapahtuminen on alkanut menneisyydessä. Se on voinut jo loppua tai se voi jatkua edelleen.
    - Perfekti muodostetaan olla-verbin preesens-muodon ja nominaalimuodon avulla (esim. olen ollut, olette syöneet).
    - Perfektin kieltomuoto muodostuu kolmesta sanasta (ei + olla-verbi + pääverbi nominaalimuodossa), esim. **en ole nähnyt.**
  + **Pluskvamperfekti**
    - Esim. olin ollut, olit juossut, olivat syöneet, oli tehty
    - Tapahtuminen on alkanut menneisyydessä ja jo päättynyt.
    - Muodostetaan olla-verbin imperfekti-muodon avulla ja nominaalimuodon avulla (esim. olin ollut, oli juossut, olivat tehneet).
    - Myös pluskvamperfektin kieltomuoto muodostetaan kolmella sanalla: **en ollut juossut**.
  + Aikamuodot **toimivat pareittain** (preesens ja perfekti sekä imperfekti ja pluskvamperfekti). Jos kirjoitetun tekstin varsinainen kerronta tapahtuu preesensissä, tällaisessa tekstissä menneisyydestä kirjoitetaan perfektissä. Jos kerronnan aikamuoto puolestaan on imperfekti, menneitä tapahtumia kuvataan pluskvamperfektillä.

**Esimerkki preesens-perfekti-parista:** Minä *harrastan* jalkapalloa. *Olen pelannut* sitä jo seitsemän vuotta. Pelipaikaltani *olen* aina *ollut* hyökkääjä. Ensi kesänä joukkueemme *lähtee* turnaukseen Ruotsiin. Me pelaajat *olemme odottaneet* tulevaa matkaa jo pitkään.

**Esimerkki imperfekti-pluskvamperfekti-parista:** *Tulin* koulusta tänään kotiin vasta neljän jälkeen. Äiti *kysyi*, missä *olin viipynyt* niin kauan. *Kerroin* jääneeni kavereideni kanssa pelaamaan koulun pihalle koripalloa. Koska meillä *oli* niin hauskaa, ajantajuni *oli kadonnut* kokonaan.

**Verbin nominaalimuodot**

* Verbit voivat saada persoonamuotojen lisäksi **nominaalimuotoja**, jotka ovat sellaisia verbin muotoja, jotka **eivät ole persoonamuodoissa. Nominaalimuodoissa ei siis ole tekijää tai kokijaa. Ne ovat kuitenkin verbejä, koska niissä on kyse tekemisestä, tapahtumisesta, olemisesta tai tuntemisesta.**
* Verbin nominaalimuodot jaetaan kahteen ryhmään:
  + **Infinitiivit**, joita on neljä kappaletta
    - a-infinitiivi juost**a**
    - e-infinitiivi juost**e**ssa
    - ma-infinitiivi juokse**ma**ssa
    - minen-infinitiivi juokse**minen**
  + **Partisiipit**
    - va-partisiippi juokse**va**
    - ut/tu-partisiippi juoss**ut**/juos**tu**
    - ma-partisiippi (agenttipartisiippi) juokse**ma**
* **Nominaalimuodot voivat taipua myös sijamuodoissa**: esim. juoksemassa (inessiivi), juoksemalla (adessiivi), juoksemalle (allatiivi).
* **Nominaalimuodot eivät voi muodostaa yksinään lausetta, vaan ne esiintyvät aina yhdessä persoonamuotoisen verbin kanssa**: esim. Tahdon *juosta* maratonin. *Juostessa* tuleehiki. Olimme *juoksemassa*, kun alkoi *sataa*. *Juokseminen* on suosittu harrastus.

* Nominaalimuotoja käytetään lähinnä kolmessa eri tapauksessa:

1. Perfektin ja pluskvamperfektin muodostamisessa (tällöin kuitenkin nominaalimuoto tulkitaan osaksi persoonamuotoa)

olen juossut, olitte nähneet

1. Lauseenvastikkeissa (, joilla korvataan sivulause)

Tulen syötyäni. > vertaa Tulen, kun olen syönyt.

Opiskelen saadakseni hyvän numeron.

1. Verbiketjut (persoonamuotoinen verbi + nominaalimuotoinen verbi)

Aion ryhtyä opiskelemaan latinaa.

**NOMINIT**

* Nomineja ovat *substantiivit, adjektiivit, numeraalit* sekä *pronominit*.
* Nominit ovat **sanoja, jotka taipuvat sijamuodoissa**.
* Sijamuotoja on suomen kielessä 15, ja ne jaetaan neljään ryhmään:

**1. Kieliopilliset sijat**

> **Nominatiivi** (*opettaja*), **genetiivi** (*opettajan*) , **partitiivi** (*opettajaa*) ja **akkusatiivi** (*minut, sinut, hänet, meidät, teidät, heidät, kenet*)

> Näillä sijamuodoilla on kieliopillinen tehtävä lauseenjäsennyksessä: esim. subjekti (lauseen tekijä) ei voi olla sijamuodoltaan mikään muu kuin nominatiivi, genetiivi tai partitiivi.

**2. Roolisijat**

> **Essiivi** (*opettajana*) ja **translatiivi** (*opettajaksi*)

> Nämä sijamuodot ilmaisevat jossakin roolissa olemista (essiivi *opettajana*) tai johonkin rooliin tulemista (translatiivi *opettajaksi*).

**3. Paikallissijat**

> **Sisäpaikallissijoja** ovat **inessiivi** (*talossa*), **elatiivi** (*talosta*) ja **illatiivi** (*taloon*).

> **Ulkopaikallissijoja** ovat **adessiivi** (*talolla*), **ablatiivi** (*talolta*) ja **allatiivi** (*talolle*).

> Paikallissijat määrittelevät esim. paikkaa, jossa tekeminen tapahtuu. Ne voivat määritellä muitakin asioita (esim. Maksoin ostokseni *käteisellä*.)

**4. Harvinaiset sijat**

> **Instruktiivi** (*laukuin*), **komitatiivi** (*laukkuineen*), **abessiivi** (*laukutta*)

> Näitä sijamuotoja kutsutaan harvinaisiksi, koska niitä käytetään tekstissä (ja puheessa) hyvin harvoin. Nämä sijamuodot voidaan korvata toisella lauserakenteella (esim. *laukkuineen* > *laukkujensa kanssa* tai *laukutta > ilman laukkua*).

**SUBSTANTIIVIT**

* **Substantiivit** ovat **suurin nominien ryhmä**.
* Substantiivit ovat **nimisanoja** eli ne **nimeävät asioita**.
* Substantiiveja on **kahdenlaisia**: **yleisnimiä** ja **erisnimiä**.
* **Yleisnimet** ilmaisevat **samaan lajiin kuuluvien esineiden**, **aineiden**, **asioiden**, **ryhmien yhteisen nimen** (ruokailuväline, kahvi, rakkaus, kaupunki, kirja, suomalaiset).
* **Erisnimet** ilmaisevat **henkilön**, **eläimen**, **paikan** tai **esineen yksilöllisen nimen** (esim. Suomi, Helsinki, Matti, Taru sormusten herrasta, Peni). Erisnimet **kirjoitetaan aina isolla alkukirjaimella**.

**ADJEKTIIVIT**

* Adjektiivi **ilmaisee usein laatua** ja vastaa kysymykseen ***millainen***.
* Adjektiiveilla on **kolme vertailumuotoa**:
  + **Positiivi** eli **perusaste** (nopea, keltainen, hyvä)
  + **Komparatiivi** eli **voittoaste** (nopeampi, keltaisempi, parempi)
  + **Superlatiivi** eli **yliaste** (nopein, keltaisin, paras)
* Muut sanaluokat eivät taivu vertailumuodoissa. Jos sana siis taipuu vertailumuodoissa, on se aina adjektiivi.
* Adjektiiveja on kahdenlaisia: **Suhteellisia adjektiiveja** voi taivuttaa vertailumuodoissa (esim. *nuori, nuorempi, nuorin*), **absoluuttisia adjektiiveja** ei (esim. *joensuulainen*). Absoluuttiset adjektiivit vastaavat kysymykseen millainen, mutta niiden ilmaisema määritelmä joko on tai ei ole (esim. Ihminen on joensuulainen tai ei ole. Tämän takia kukaan ei voi olla "joensuulaisempi" kuin joku toinen.)

**NUMERAALIT**

* **Numeraalit** ovat **lukusanoja** eli **niihin kuuluvat luvut**.
* Numeraalit jakaantuvat **neljään** **ryhmään, joista kaksi ensimmäistä ovat keskeisimmät**:
  + **Perusluvut** (*yksi, kaksi, kolme*…)
  + **Järjestysluvut** (*ensimmäinen, toinen, kolmas*…)
  + **Murtoluvut** (*neljännes, kolmasosa, 4 1/2 -vuotias*)
  + **Likimäärät** (*pari, kuutisentoista, puolenkymmentä*)
* Tavallisessa **tekstissä luvut *nollasta* *kymmeneen*** ja **tasaluvut** (esim. *sata*, *tuhat, miljoona ja miljardi*) yleensä **kirjoitetaan kirjaimin** ja **muut luvut merkitään numeroin**.
* Numeroon **ei merkitä päätettä**, jos se **ilmenee seuraavasta sanasta** (esim. 15 päivässä, 15 päivää, 3. kerroksessa).
* Huomaa, että määrää ilmoittavat sanat kuten **tupla, trio, tusina** ja **vartti** eivät ole numeraaleja vaan substantiiveja. Järjestysluvut määritellään nykyään ennemminkin adjektiiveiksi kuin numeraaleiksi.

**PRONOMINIT**

* **Pronominit** ovat sanoja, joita **käytetään muiden sanojen asemasta**.
* Pronomineja on **vähän**, mutta niitä **käytetään paljon**, sillä ilman pronomineja ei synny **sujuvaa tekstiä**.
* Pronominit jaetaan **kuuteen (tai seitsemään) alaryhmään**:
  + **Persoonapronominit** (minä, sinä, hän, me, te, he)
  + **Demonstratiivipronominit** (tämä, tuo, se, nämä, nuo, ne)
  + **Relatiivipronominit** (joka, mikä)
  + **Interrogatiivipronominit** (kuka, ken, mikä, kumpi, kumpainen)
  + **Indefiniittipronominit** (joka, jokainen, joku, jompikumpi, jokin, kukin, mikin, kumpikin, kukaan, mikään, kumpikaan, kumpainenkaan, eräs, toinen, muu, muutama, sama, kaikki, molemmat, moni, usea)
  + **Refleksiivipronomini** (itse)
  + [**Resiprookkipronomini** (toinen – toistaan)]
* Huomaa relatiivipronominien **joka** ja **mikä** ero:
  + **Joka** viittaa vain juuri ennen sitä olevaan sanaan.
    - **Esim.** Jussi on poika, **joka** harrastaa sählyä. > Joka viittaa vain sanaan ”poika”.
  + **Mikä** viittaa koko edeltävään lauseeseen tai useampaan kuin yhteen sanaan.

Minulta puhkesi pyörän kumi, **minkä** takia myöhästyin töistä. > Minkä viittaa koko edeltävään lauseeseen.

> Muistisääntönä relatiivipronominin oikeaan käyttöön voi pitää seuraavaa: Jos et ole varma, kumpaa pronominia (*joka* vai *mikä*) täytyy käyttää, tee sillä alkavasta lauseesta kysymys (esim. yllä olevista esimerkeistä 1. "Kuka harrastaa sählyä?" > Vastaus on "poika". > Jos pystyt antamaan vastauksen yhdellä sanalla, käytä silloin joka-pronominia. 2. "Miksi myöhästyin töistä?" > Vastaus on "koska minulta puhkesi pyörän kumi". > Jos joudut vastaamaan useammalla kuin yhdellä sanalla, käytä mikä-pronominia.)

**TAIPUMATTOMAT SANAT ELI PARTIKKELIT**

* **Taipumattomat sanat, joita aiemmin on kutsuttu myös partikkeleiksi,** ovat sanoja, jotka **eivät taivu lainkaan** (*jos*, *nyt*, *no*) tai **taipuvat vain muutamissa sijamuodoissa** (*ulkona*, *ulkoa*, *ulos*).
* Partikkeleiden **ainoa yhteinen piirre** on niiden **taipumattomuus**.
* Partikkelit jaetaan moneen alaryhmään. Yleisimmät niistä ovat:

1. **Adverbit**, jotka ilmaisevat aikaa (*tänään*), paikkaa (*sisällä*), tapaa (*hienosti*) ja määrää (*vähän*).

2. **Adpositiot** ilmaisevat samoja asioita kuin adverbit, mutta ne eivät toimi koskaan yksinään. Adpositiot tarvitsevat aina pääsanan, jonka kanssa ne muodostavat sanaparin (esim. aidan *yli*, loman *jälkeen*, ikkunan *läpi*).

3. **Konjunktioita** käytetään liittämään sanoja tai lauseita toisiinsa. **Rinnastuskonjunktioilla** (*ja, sekä, eli, tai, vai, mutta, vaan, sillä, sekä-että, joko-tai, -kä*) rinnastetaan kaksi tasa-arvoista asiaa (esim. Suomi *ja* Ruotsi), **alistuskonjunktioilla** (*että, jotta, koska, kun, jos, vaikka, kuin, kunnes, mikäli, ellei, jollei*) yhdistetään puolestaan kaksi epätasa-arvoista asiaa toisiinsa. Alistuskonjunktioita käytetään käytännössä vain sivulauseiden, jotka ovat heikkoja, yhdistämiseen itseään vahvempien päälauseiden kanssa.

4. **Liitepartikkelit** (esim. *-kin, -kaan/-kään, -ko/-kö*)eivät ole itsenäisiä sanoja, vaan ne liitetään muihin sanoihin > minä*kin*, koira*kaan*, me*kö*.

5. **Huudahdussanat** ovat yleensä lyhyitä, repliikkien alussa olevia sanoja kuten *moi, hui, hei, stop, auts*. Huudahdussanoja ei käytetä kirjoitetussa tekstissä yleensä muualla kuin vuoropuheluissa eli repliikeissä.